EFTA-TILSYNSMYNDIGHEDENS BESLUTNING Nr. 223/96/KOL af 4. december 1996 der træder i stedet for beslutning nr. 193/94/KOL om godkendelse af visse EFTA-staters planer for undersøgelse af restkoncentrationer for så vidt denne beslutning vedrører Norge

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, særlig artikel 17 og protokol 1, stk. 4, litra d),

under henvisning til den i kapitel I, punkt 29, bilag I til aftalen om Det Europæiske Økonomiske Samarbejdsområde omhandlede retsakt om undersøgelse af dyr og fersk kød for restkoncentrationer (Rådets direktiv 86/469/EØF, i det følgende benævnt retsakten om restkoncentrationer), særlig artikel 4,

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, artikel 1, litra e), og

ud fra følgende betragtninger:

Norges planer for undersøgelse for restkoncentrationer blev godkendt ved EFTA-Tilsynsmyndighedens beslutning nr. 193/94/KOL (1);

denne beslutning omfatter, ud over godkendelsen af Norges planer for undersøgelse for restkoncentrationer, lignende forslag for Østrig, Finland og Sverige;

den norske regering, der bekræfter, at den konkrete situation, der berettiger til, at beslutning nr. 193/94/KOL er uændret, har anmodet om, at denne beslutning, for så vidt som den vedrører godkendelsen af Norges planer for undersøgelse for restkoncentrationer, indgår i en ny beslutning, der alene omfatter Norges planer for undersøgelse for restkoncentrationer, idet den hævder, at dette er nødvendigt af hensyn til den planlagte løsning i de igangværende forhandlinger med Den Europæiske Union på veterinærområdet;

en sådan ny beslutning ville ikke på nogen måde ændre den konkrete situation i forhold til, hvad der gælder i henhold til beslutning nr. 193/94/KOL;

der er derfor intet til hinder for at efterkomme den norske regerings anmodning;

de i denne beslutning fastsatte foranstaltninger er i overensstemmelse med udtalelse fra EFTA-veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Beslutning nr. 193/94/KOL om godkendelse af visse EFTA-staters planer for undersøgelse af restkoncentrationer affattes som anført i bilaget til nærværende beslutning, for så vidt som denne beslutning vedrører Norge.

2. Denne beslutning træder i kraft den 9. december 1996.

3. Denne beslutning er rettet til Norge.

4. Kun den engelske udgave af denne beslutning er autentisk.

Udfærdiget i Bruxelles, den 4. december 1996.

På EFTA-Tilsynsmyndighedens vegne

Björn FRIÐFINNSSON

Medlem af Kollegiet

(1) EFT nr. L 383 af 31. 12. 1994, s. 43.

BILAG

»1. Planerne for undersøgelse for restkoncentrationer af stoffer som omhandlet i bilag I til den i kapitel I, punkt 29, i bilag I til aftalen om Det Europæiske Økonomiske Samarbejdsområde omhandlede retsakt om undersøgelse af dyr og fersk kød for restkoncentrationer (Rådets direktiv 86/469/EØF) som den EFTA-stat, der er anført i bilaget, har indgivet, godkendes.

2. Den i bilaget anførte EFTA-stat vedtager de nødvendige love og administrative bestemmelser til iværksættelse af de i punkt 1 omhandlede planer.

BILAG

Land med godkendte planer for undersøgelse for restkoncentrationer

Norge«